open-index/open-wikipedia-markdown huggingface dataset:
Piazza Ceser Becaria

La **piazza Ceser Becaria** a l'è una piazza del center de Milan, in tra piazza del Dom, piazza San Babila e piazza Fontana, e l'è conligada a la Corsia di Serv de la galleria del Cors.

Al center a gh'è una statua del filosof e giurista lombard Ceser Becaria, eponim de la piazza, fada del Giuseppe Grandi del 1871, desgià che un temp l'era doperada per i condane a mort. L'è ben tegnì a ment che l'era no la prima statua del Becaria a Milan, desgià che gh'è un monument dedicad a lu dent del Palazz de Brera del 1837. La statua originaria, de marmor, l'è stada tolta via del 1913 perchè ruvinada e sostituida de 'na cobia in bronz, che la resta anca incoeu.

In la piazza a gh'è anca el Palazz di Sedes Arma, un temp sed de la ministrazzion de la giustizzia e incoeu di Ghisa.

Se troeuva anca una preja de inciamp dedicada al Luigi Vacchini, un ghisa che l'era andad dent a la Resistenza 'me sostenitor e che l'è stad tortuad e copad in di camp de stermini.

## Riferiment
*TCI

## Alter proget
Bergognon

L**'Ambroeus de Fossan** (Fossan, 1453 - Milan, 1523) a l'è staa on pittor lombard, pussee conossuu cont el nom de *Bergognon*.

## Biografia
El Bergognon l'era on gran estimator del Foppa e de la pittura fiamminga. El gh'ha avuu la fortuna de conoss l'opera de Bramante e de Leonard, insci che el roeul del paesagg in di sò quader l'è important de bon.

L'ha lavoraa a Milan, indoa el viveva, in del quarter de Porta Romana. L'ha lavoraa anca per ann a la Certosa de Pavia. L'ha imparaa el mestee a la scola del Foppa. On mugg de dipint del Bergognon eren in di ges lombard, a la Certosa de Pavia e a l'Accademia Carrara de Berghem. L'è famos l'affresch indoa el Gian Galeazz Viscont el dà on modell de la Certosa de Pavia a la Santa Vergine, in faccia a on alter indoa la Vergine in trono l'è in mezz al Franzesch Sforza e al Lodovigh Viscont.

In del secol XVI l'ha lavoraa a Milan, Lod e Berghem, sotta l'influss del Bramante. El gh'ha avuu ona  vita longa e l'ha semper lavoraa; i so oper hinn pussee de cent – al di d'incoeu hinn in di ges de la Lombardia e in di musee de tutt el mond. Oltra che a la Certosa, l'è regordaa per i sò lavorà in di ges di Martir a Arona, in la Gesa de l'Incoronada a Lod, in di ges milanes de San Sater, San Simplizian, San Peder in Gessaa, Sant Ustorgg e di Spos, in la Basilega de San Peder in Cel d'Or a Pavia, in del Santuari de Magenta, in la Gesa de Sant Spirit a Berghem e in la Basilega de San Giovann a Meregnan.

I sò oeuver pussee cognossuu hinn la Madonna del Certosin, la Madonna col Bambin, la Limoeusna de San Benedett, el Crist in pietà in tra du angei, la Madonna del Vel, el Torcc mistegh e 'l Matrimoni mistegh de Santa Catarina de Lissandria. In general, i sò lavorà hinn mostraa in vari mussee e pinacotech del mond, compagn de la Pinacoteca de Brera, del musee de Villa Cagnola, de la Galleria Sabauda, de la Pinacoteca Ambrosiana, de l'Ermitage, del Musee Poldi Pezzoli, del Philadelphia Museum of Art, de la National Gallery, de la collezion de l'Accademia Carrara, del Kunstmuseum Basel e de la Pinacotega Malaspina.

## Riferiment
*Treccani

## Alter progett
Dom de Fidenza

El **Dom de Fidenza**, dedicad al San Donnin, a l'è la catedral de la diocesi omonema.

In stil romanegh lombard, hann tacad a fàll su dopo del terramot del 1117, e l'hann fornida vers el principi del secol XIII. L'è stad progetad del Benedet Antelam.

Sgiamò del 1106 la soa prevostura a l'era inscì importanta che l'era una soa prelatura territorial con dent domà Borgh San Donnin e mituda in tra i diocesi de Parma, Piasenza e Cremona: del 1601 quella giurisdizzion chì l'è slargada, soratut a toeu de la diocesi cremonesa, e l'è fada su la diocesi moderna. Inscì el Dom el deventa catedral.

## Riferiment
*BeWeB

## Alter proget

## Vos corelade
*Musee de la Diocesi (Fidenza)
Vocabolari di Dialet de la Svizzera italiana

El **Vocabolari di Dialet de la Svizzera italiana** a l'è 'n oeuvera nassuda del 1907 voluda del Carlo Salvioni e ispirada a quelle compagne di alter trè region lenguisteghe de la Svizzera: el Schweizerisches Idiotikon, el Glossaire des patois de la Suisse romande e 'l Dicziunari Rumantsch Grischun.

Dad foeura del Center de dialetologia e etnografia del 1952, el so obietiv a l'è de ducumentà, guarnà e analizà el patrimoni dialetal, in del sò mudà.

Del 2004 l'è dad foeura el Lessich dialetal de la Svizzera italiana, i che lavorà eren scominciad del 1995.

## Ligam de foeura
*Sit ofizzial
Piazza di Mercant

La **Piazza di Mercant** a l'è una piazza de Milan che, in l'età de Mez, a l'era al center de la vita de la cità. Al dì d'incoeu la pupart de quell spazzi chi a l'è la via di Mercant e per piazza di Mercant se intend el pasquiroeul marcad del Palazz, de la Cà Panigaroeula e de la Lobia di Oeus.

Quell center chi de comerci l'è stad volud de l'Oldrad de Dresan, che incoeu a l'è mostrad in su 'n altrilev, de la scoeula del Benedet Antelam, in la piazza: el Palazz, ispirad a l'Arengari de Monscia, el gh'haveva spazzi sota, inscì de lassàgh spazzi ai varie atività. Dopo de la segonda guerra mondial l'ha ospitad la sed de la Rinascente, desgià che quella originala l'è stada dannegiada di bombe.

Lilinscì a gh'è anca el rilev de 'n cingial che, per la tradizzion, a l'è la loeugia meza-lanuda: bestia simbol de Milan in bas a la legenda che el Belloves l'ha fad su la cità dopo havélla vista. Gh'è anca do statov del Giovan Pietro Lasagna, dedicade al Decim Magn Ausoni e al San Gustin.

## Riferiment
*Scoprire Milano

## Alter proget

## Vos corelade
*Palazz Noeuv (Milan)
Gesa de la Barona

La **Gesa de la Barona** a l'è la parochiala pussee antiga de la Barona, dedicada ai sant Nazar e Cels.

## Storia
Per el Ceser Cantù una gesa lilnscì la gh'era di prim agn del cristianesim, ma quella de incoeu a l'è tirada a man del secol XIV, 'me una geseta che la catava dent quei che viveven in quella banda de campagna e che la partegniva ai benedetin del monester de San Cels, che gh'hann dad el nom. Del secol XVI la passa sota la giurisdizzion de San Lorenz, desgià che el monester l'haveva serrad su: el va inanz inscì fina al 1567 quand che i paisan, vegnud su de numer, gh'hann domandad al Carlo Borromee de fài parochia e lu i ha contentad, a dàgh un curad in pianta stabel. Del 1592 a l'è restruturada del tut e del 1845 a l'è fada su vuna noeuva, inscì de podé tegnì denter tucc i fedei.

Per via del gran territori che la quatava gh'era varie gese sussidiarie, che inn stade tute desconsacrade e doperade per alter reson sota el Napoleon, foeura che per la gesa de San March.

Del 1980 a l'è trad sgiò tut el presbiteri per adatàll ai disposizzion del Concili Vatican II.

## Architetura
Denanz a la gesa a gh'è un segrad cont i preje. De foeura la gesa a l'è in stil neoclassegh, ma a l'è stada minga fornida: la gh'haveva de vesser compagna de la Gesa de San Silvester al Ronchet. Gh'è un campanin de circa 50 meter.

A cros grega, dent a l'è domà a una navada con do capelle a lat, vuna la gh'ha dent el batisteri. Gh'è un orghen e varie piture religiose.

## Riferiment
*Baronacom
*Milano | Barona – Il vecchio borgo e la chiesa dei SS. Nazaro e Celso
*BeWeB
Ort Botanegh (Pavia)

L**'Ort botanegh** a l'è un giardin gestid del sistema di musee de l'Università de Pavia in pè del 1773 in sul vegg cioster de la gesa de Sant Epifani. De lu la dipend anca la riserva naturala Bosch Sir Negher.

Volud de l'abad todesch che l'insegnava a Pavia Fulgenzio Vitman, el governador Carlo Isep de Firmian gh'ha insubid de ispiràss a quell de Padoa per fàll.

## Ligam de foeura
*Sit ofizzial 

## Alter proget
Pinacoteca de Bari

La **Pinacoteca de Bari**, dedicada al Corrado Giaquinto, a l'è un musee d'art de Bari, in pè del 1928.

In principi a l'era ospitada del Palazz de Governo, ma del 1936 a l'è dent al Palazz de la Provincia, che incoeu l'è sed de la cità metropolitana de Bari, che 'l guarna ancamò el so patrimoni, con oeuvere de artista compagn de Bartolomeo Vivarini, Paris Bordon, Giovanni Bellini, Tintoretto, Palma il Giovane, Pacecco De Rosa, Luca Giordano, Corrado Giaquinto, Francesco De Mura, Giuseppe De Nittis, Silvestro Lega, Giovanni Boldini, Francesco Netti, Giorgio De Chirico, Giorgio Morandi.

## Ligam de foeura
*Sit ofizzial

## Alter proget
Luigi Vacchini

El **Luigi Vacchini** (Lod Vegg, 19 de sgiugn 1883 - Ebensee, 1 de avril 1944) a l'è stad un ghisa e partesan italian.

## Biografia
Nassud a Lod Vegg del Francesco e de la Ernesta Veneroni, el vegn su in d'un ambient propi socialista e a 22 agn ghe va dent ai Ghisa de Milan.

El se marida con la Ester Maria Re, che ghe darà du fioeui: el Francesco e l'Angela.

Del 1926 el ved un so collega, el Dante Aristide Rossi, copad di camise negre, che inn arestade ma poeu assolte, roba che 'l mena a stà lontan a nivell ideologegh del fassism, anca se in la soa vita el se iscrivarà mai a un partid.

### El so lavorà in la Resistenza
Dopo de l'armistizzi de Cassibile el scerniss de sgiontàss a la Resistenza italiana: per via de la soa età el se met a catà daner per finanzià i formazzion partesane e 'l fa con costanza, tant de fà vegnì di sospet ai fassista, inscì el prim de marz del 1944 a l'è arestad de la Legion Muti, grazzia a la delazzion de l'Amedeo Brochieri, sansepolcrista, ardit de guerra e legionari fiuman.

Torturad, a l'è poeu consegnad ai todisch che 'l menen prima al camp de Fossel e poeu, una setimana dopo che l'hann ciapad, a Mauthausen, cont un treno partid de Fiorenza, indova che el riva el 11 de marz: dopo la quarantena el so grup el sarà menad al camp satellit de Ebensee. 

El moeur el prim de avril del 1944 quand che l'è metud a lavorà a scavà la preja, cont el so corp che 'l sarà minga bon de resister al gran sforz.

## Regord
L'è mitud sota in del camp midem, indova che incoeu a gh'è un monument che 'l regorda tucc i deportad. In piazza Ceser Becaria gh'è una preja d'inciamp dedicada a lu, desgià che 'l lavorava lilinscì, mituda el 25 de sginer 2019 a la presenza de la vize-sindega Anna Scavuzzo, de la senatora a vita Liliana Segre, de l'artista todesch Gunter Demnig e del capo di ghisa Marco Ciacci.

## Riferiment


## Alter proget
Isen (rial)

L**'Isen** a l'è un rial de la provincia de Lech che 'l nass del Cainall a Isen, el scorr per la vall omonema e 'l finiss in del lagh de Com al confin in tra Perlee e Varena.

Desgià che l'è alimentad soratut di pioeuve, quand che gh'è bell temp despess la soa part in alt a l'è in succia e, per Legambiente, a l'è propi inquinad. A gh'è una soa gola che se riva del senter del Viandant.

## Riferiment
*Studio idrogeologico del bacino del Torrente Esino
Union ipostatega

Per **union ipostatega** se intend in la teologia cristiana el principi cristologegh che el Gesù el gh'ha dent do nature, quella umana e quella divina, che inn mitude insema in domà una persona.

A l'è recognossuda in del simbol atanasian, che 'l dis:
:Lù l'è Dio de la sostanza del Pader, generad prima del temp; e l'è om de la sostanza de la mader, nassid in del temp; del tut Dio, del tut om, con l'anema razzional e la carna umana; istess del Pader in de la divinità, men del Pader in de l'umanità. Anca se l'è Dio e om, però Crist l'è minga duu, ma vun. L'è vun, però, minga perchè la soa divinità l'è diventada carna, ma perchè Dio l'ha ciapad su l'umanità. L'è vun, de sigur minga per el messedà de la soa essenza, ma per l'union de la soa persona. Perchè come un om l'è sia anema razzional che carna, insì anca el vun Crist l'è sia Dio che om.

A l'è acetada de la cristianità intrega: el mond ortodoss oriental la definiss però in d'una manera diferenta, de ispirazzion nestoriana, che l'è ciamada miafisism.

## Bibliografia
*Tommaso d'Aquino, Summa Theologiae, San Paolo edizioni, 1999
Gesa de San March a la Barona

La **Gesa de San March a la Barona**, ciamada anca *Gesa de San Marchet*, a l'è una gesa de la Barona a Milan.

## Storia
Segond la tradizzion, l'è stada fada su quand che di agricoltor haveven trovad una cros sota terra a scavà indova che i so mul voleven minga passà e gh'è stad de fà su un sit per veneràlla: l'è tirada a man in del Liber Notitiae Sanctorum Mediolani del Gofred de Busser e anca in di ducument di visite pastorai del Carlo Borromee. Prima del Concili de Trent gh'hann fad su una strutura a mez-sercc per l'absida.

El Papa Pio VII l'ha dad 'n indulgenza plenaria a quei che la visiten per la festa de la Cros la segonda domenega de setember.

## Riferiment
*Baronacom
*C'è un'antica chiesa nascosta (e privata) fra i campi a sud di Milano: "E' un piccolo tesoro, apre solo una volta al mese per la messa"

## Alter proget
Basilega de Santa Tecla

La **Basilega de Santa Tecla** (in latin *basilica maior*) a l'era vuna di basileghe paleocristiane de Milan, che incoeu la gh'è pu: l'era denanz a la Basilica vetus, o ben quell che incoeu a l'è el Dom de Milan. L'è stada fada su intorna al 350, quand che Mediolanum a l'era capital de l'Imperi roman d'ocident.

L'è stada tirada sgiò del 1461, inscì de permeter de fà su el Dom, e i so rest musealizad se troeuven in del mezanin de la stazzion Dom del metrò. Insema a la Basilica vetus e ai batisteri de San Giovann e San Steven, la faseva su un compless del vescov, che l'era comun in di gran cità sed de 'n arcivescov.

Prima, in la soa banda, a gh'era un tempi roman dedicad a la dea Minerva, che l'era stad fad su in su 'n tempi celtegh dedicad a la dea Belisma. La gh'haveva cinch navade e 'n gran absida. A l'è restada 'me parochia, che incoeu l'è dent a quella del Dom, e di robe che gh'era dent de lee, compagn de la tomba de l'Oton e del Giovann Vescont, inn stade metude in la noeuva catedral.

In su part del spazzi lassad voeud a gh'è stad fad su el Covercc di Figin.

## Riferiment
*Beni Culturali

## Alter proget
Cort d'onor del palazz de Brera

La **Cort d'onor del palazz de Brera** a l'è la cort principal del Palazz de Brera, indova che se troeuven l'Academia e la pinacoteca omonema.

Nassud in origin 'me cioster per el monester, quand che 'l palazz l'è ciapad del Stat e trad insema per deventà un center coltural a l'è mitud a post del Franzesch Maria Righin, cont un'ispirazzion a la cort del Collegi Borromee del Pellegrin Tebald.

A partì del secol XIX a l'è stad fad pussee scior con vari monument. Quand che se va dent se ved el monument al Luigi Canonica e quell al Ranieri Girotti. In di arcade se ved i monument al Tomas Gross, al Gabrio Piola, al Carlo Ottavio Castiglioni, al Luigi Cagnola, al Bonaventura Cavalieri e al Peder Verr. In del scalon del Righin se troeuven el monument al Ceser Becaria e 'l monument a l'Isep Parin, menter del 1859 a l'è mituda 'na reporduzzion de la statua de l'Antonio Canova "Napoleon Bonapart 'me Mart pacificador".

Intorna, se troeuven vari bust de figure men importante.

## Bibliografia
*Paolo Mezzanotte, Giacomo Bascapè, Milano nell'arte e nella storia, Milano, Bestetti, 1968, ISBN non esistente.

## Alter proget
Succia di Navili

La **succia** a l'è el temp de l'ann che i Navili de Milan inn svujad de l'aqua per fà inscì che poden vesser netad e che i struture arente, tant 'me i rive e i pont, sien sistemad. De norma, a l'è fada do voeulte l'ann, in primavera e in autun, e l'è fada de quand che inn stad fad su.

El temp precis el cambia de ann in ann, ma el po minga vesser in piena estad, desgià che servissen per daquà i camp, e nanca in pien inverna, perchè servissen a tegnì verte i marscide. A gh'è proibida la pesca quan che gh'è la succia e i pess inn ciapad e mitud in alter fium de l'area de Milan.

A Bofalora, del 1977, a gh'è la *Festa de la Succia*, indova che ispirandes ai tradizzion per la fin del regolt se festegia l'importanza di Navili per la banda de Milan.

## Bibliografia
*Enzo Pifferi, Da Milano lungo i navigli Editrice E.P.I., Como, 1984
Statua de la Libertà (San Marin)

La **Statua de la Libertà** a l'è una statua del Stefano Galletti in marmor de Carara che la mostra la libertà, fada del 1876 e sita in piazza de la Libertà a cità de San Marin, in tra 'l Palazz Publegh, che l'è stad inaugurad desdot agn adree, e la Parva Domus.

A l'è stada ordenada de la duchessa todesca Otilia Heyroth Wagene che ghe l'ha poeu donada a la Republega che, per rengraziàlla, gh'ha dad el titol de duchessa d'Aquaviva. A l'era mostrada in su la moneda de du ghei de la prima serie di Euro sanmarines.

## Riferiment
*San Marino per tutti

## Alter proget
Don Abondi

El **Don Abondi** a l'è vun di personagg de I du moros del Lissander Manzon, el curad del paesin de la banda de Lech e 'l prim personagg che el fa cognosser al letor.

Mostrad 'me un vijach e un meschin, el Manzon midem el ciamava un "vas de terracota in tra di vas de ferr". A l'è ben regordad per comè 'l provava a imbambì el Renz Tramajin a dìgh i impediment diriment del matrimoni canonegh in latin cantad, o ben "Error, conditio, votum, cognatio, crimen, Cultus disparitas, vis, ordo, ligamen, honestas", al che el sgioven ghe respond "è-l lu dree a ciapàm per el nas? Cossa me 'n foo del so latinorum?" e per la batuda, deventada proverbiala, de "Carneade! Chi era costui?".

A l'è l'Abondi pussee cognossud in Italia.

## Riferiment
*Skuola.net

## Alter proget
Glen

El **Glen** a l'è un rial che 'l nass del mont onomen e che dopo 8 km el va dent al Dezz, el tut in del comun de Vilminor.

A l'è regordad soratut per el disaster che l'ha colpid la soa diga del 1923.

## Riferiment
* Gleno, passi nei luoghi della memoria
Monument al Peder Verr

El **monument al Peder Verr** a l'è una scoltura del Innocenzo Fraccaroli mituda in la cort d'onor del palazz de Brera del 1844.

L'è stada voluda per onorà el filosof e economista lombard a la sesta reunion di scenziad italian del 1843, che l'hann volud insema a quell al Bonaventura Cavalieri, in del Palazz de Brera, che l'era la sed del so Istitut Lombard de scenze, art e letere, e l'è stad inaugurad el dì adree de quell del Cavalieri.

## Riferiment
*Diario di Brera: Pietro Verri e quella storia della scazzottata con un suo amico 

## Alter proget

## Vos corelade
*Monument al Gabrio Piola
*Monument al Carlo Ottavio Castiglioni
*Monument al Bonaventura Cavalieri
*Monument al Luigi Cagnola
*Monument al Tomas Gross
Basilica vetus

La **Basilica vetus** a l'è stada vuna di prime gese de Milan, scominciada del 314, la pussee importanta fina a quand che hann fad su el Dom e, a partì del 1386, l'è stada trada sgiò propi per slargà el Dom midem.

A l'era part, insema a la Basilica maior e ai batisteri de San Giovann e San Steven, de un compless del vescov, che l'era comun in di gran cità sed de 'n arcivescov. Fada su l'ann adree de l'edit de Milan che gh'ha dad la libertà ai cristian de orà, a l'era indova che adess a gh'è l'absid del Dom, e l'era stada renoeuvada sota i vescov Angilbert I e Angilbert II, el segond l'ha consacrada torna del 836 a dedicàlla a Santa Maria Magior, inscì la deventa una catedral, in stil romanegh e gotegh.

Incoeu ne resta domà un quaj rest de mur de la faciada, che inn guarnad de la Fabrega del Dom, che i mostra minga al publegh.

## Riferiment
*Storia di Milano
Port roman de Milan

El **port roman de Milan** a l'era un sit che i roman haveven fad in sul Seves a Mediolanum per permetégh ai barchete de vegnì in cità: l'era conligad, a travers de la Vetabia, cont el Lamber e, donca, cont el Pò e cont el mar Adriategh. 

Fad su intorna al prim secol, a l'era indova che gh'era i vie San Clement e Botonuu del dì d'incoeu: quell vegg quarter chi l'ha ciapad el so nom propi de quell port chi che, quand che l'è deventad pu navigabel e l'è stad impienid de ruf, a l'era ciamad in latin *butinucum*. El se sa no de precis quand che l'è descomparid, ma se pensa al prim temp di Lombard antigh.

## Riferiment
*Storia di Milano
Diocesi de Resg-Guastalla

La **diocesi de Resg-Guastalla** a l'è una diocesi de la Gesa catolega in Italia, sufraganea de la diocesi de Modena-Nonantola e part de la region eclesiastega Emilia-Romagna.

A l'è guidada del Giacomo Morandi, che el gh'ha el titol personal de arcivescov. La catedral a l'è el Dom de Resg, a Guastalla a gh'è el Dom de Guastalla che l'è concatedral: se troeuven anca do basileghe in del territori diocesan, la Basilega de la Gera a Resg e quella de San March a Boret.

El so territori el corrispond squasi per intregh a la provincia de Resg, foeura che per Roeul, che l'è dent a la diocesi de Carp, e 'na quaj banda de la provincia de Modena che gh'è dent, o ben la pupart del comun de Sassoeul e di toch di comun de Prignan, Frassnor e Montfiorin.

## Ligam de foeura
*Sit ofizzial

## Alter proget

## Vos corelade
*Musee de la Diocesi (Resg)
Catedral de Lugan

La **Catedral de Lugan** a l'è el Dom de la cità e la catedral de la diocesi omonema. Mituda in del quarter de Lugan Center, l'era de origin de la volta età de Mez ma l'è stada fada su ancamò intorna al secol XV: l'è catedral del 1888 e sed de vescov del 1971, quand che la diocesi a l'è destacada de quella de Basileja, che l'era tacada *[[aeque principaliter]]* in perpetov ma governada de 'n ministrador apostolegh nomnad de la Santa Sed.

In stil romanegh, gotegh e renassimental, la faciada del dì d'incoeu l'è stada fada del Tomas Rodee.

## Riferiment
*Sit ofizzial del Tisin

## Alter proget
Gesa de San Peder (Albin)

La **Gesa de San Peder** a l'è el sit de cult catolegh pussee important de Desenzan al Sere, frazzion de Albin in provincia e diocesi de Berghem.

In stil gotegh, l'è tirada a man sgiamò del secol XIV: l'è in su la *via Ripa*, che 'l conliga la frazzion a Comendun.

## Bibliografia
*Marco Albertario, Pietro Bussolo scultore a Bergamo nel segno del rinascimento, Lubrina Editore, 2016, p. 174-176, ISBN 978-88-7766-597-3.

## Alter proget

## Vos corelade
*Politegh de San Peder (Marinon)
Fontanon viscontee

El **Fontanon viscontee** a l'era la fontana la pussee important de Berghem in l'età de Mez, che la se troeuva in quella che l'era la piazza del mercad del lin e del pess, incoeu dedicada al Reginaldo Giuliani, apena dree a la Piazza del Dom. Al dì d'incoeu a l'è part del palazz de l'atenee di scenze letere e art del caploeugh orobegh.

La gh'havaria origin de 'na fontana che gh'era sgiamò al temp di roman arent al for de Piazza Veggia, e che la serviva perchè se vendeva el pess, ma l'è stada fada su quand che governaven i Viscont: pussee de precis quand che 'l podestà a l'era el Gabri Pozzbonell e i sciori de Milan eren el Giovann e 'l Luchin Viscont, e la serviva inscì de garantì l'aqua se gh'era un assedi.

## Bibliografia
* Luigi Angelini disegni Trento Longaretti, Antiche fontane e portali di Bergamo, Bergamo, Stamperia Conti, 1964.

## Alter proget

## Vos corelade
*Fontana de Antescolis
Gesa di Sant Vit e Modest (Lomazz)

La **gesa di Sant Vit e Modest** a l'è vuna di do parochiai de Lomazz, insema a la gesa de San Sir: fina al 1974 la partegniva a l'arcidiocesi de Milan e ghe stava adree al rit ambrosian, l'è passada poeu a la diocesi de Com e del 1981 ghe sta adree a quell roman.

Una gesa dedicada al San Vit la gh'era sgiamò de l'epoca tardo-romana, ma quella de incoeu l'è stada fada su del secol 	XVIII e fornida del secol XX. In stil neoclassegh, la soa faciada l'è del Simon Canton.

In del so broeul a l'era stada firmada la pas de Lomazz, in tra i liber comun de Milan e Com e a la presenza di imbasciador di alter cità lombarde. Vun di so curad l'è stad l'Ernesto Teodoro Moneta Caglio, futur diretor del Pontifizzi Istitut Ambrosian de Musega Sacra.

## Riferiment
*LombardiaBeniCulturali

## Alter proget
Tranvia de Lech

La **tranvia de Lech** a l'era una linia de tram urbana eletriga a scartament metregh che la conligava Malavee, in sul Gerenzon, a Magianegh, a passà per el center de la cità e per la stazzion di treni.

Verta del 1927 e gestida de la SECAV, l'è sarrada su del 1953: per el prim agn l'è stada alimentada a 600 V cc, poeu a 1'200 V cc. De la trata de la stazzion a Sant Ambroeus la scompartiva i binari con la tranvia extra-urbana per Com e Erba, ghe volarà fina al 1929 per havégh el slongament fina a Magianegh. El 11 de dicember del 1943 gh'è stad un gram acident quand che un tram l'è deraliad in sul pont del Gerenzon e l'è borlad in del prad, inscì de copà 14 persone e ferìnn 31: propi el vesser vegg de 'sti impiant chi l'ha menad, insema al cresser de la domanda, a sarrà su la linia dopo la segonda guerra mondial, che l'è sostituida de 'n autobus. Du agn adree anca quella extra-urbana la gh'havarà la stessa sort.

## Bibliografia
* Adriano Betti Carboncini, Binari ai laghi, Salò, Editrice Trasporti su Rotaie, 1992, ISBN 88-85068-16-2.

## Alter proget
Delta del Pò

El **delta del Pò** a l'è l'insema di diramazzion che, in tra la provincia de Ferrara e quella de Rovigh, che permet al Pò de sortì in del Mar Adriategh. La soa forma del dì d'incoeu l'è stada definida del terramot de Ferrara del 1570 e del taj de Porto Viro, fad de la Republega de Venezzia del 1604.

Per vesser pussee precis, el delta "propi" a l'è domà dent del Veneto, ma quell storegh se troeuva anca in Emilia, e l'è tutellad de l'UNESCO 'me patrimoni de l'Umanità insema propi a Ferrara.

A l'è un parch regional sia in Emilia-Romagna che in Veneto: a l'era prevista l'unifegazzion di do parch in d'un parch inter-regional, ma a l'è mai stad fad.

La pussee granda diramazzion del delta a l'è el Pò de Gor, gh'è poeu el Pò de Volan e quell de Gnocca: un temp a gh'era anca quell de Adria e de Primaro.

## Ligam de foeura
*Sit ofizzial

## Alter proget

## Vos corelade
*Vai de Comacchio
*Vall Padosa
*Cav Benedetin
*Cav Napoleonegh
Spirito Maria Chiappetta

El **Spirito Maria Chiappetta** (Milan, 22 de masg 1868 - Triugg, 1 de luj 1948) a l'è stad un prevet, ingegner e architet italian: gran architet eclesiastegh del secol XX, l'è stad l'architet de la Santa Sed sota el Papa Pio XI.

## Biografie
Nassud de una familia propi religiosa, el se laurea a l'università de Padoa del 1894 e del 1924, voramai de 65 agn, a l'è ordenad pret, cont una dispensa special per l'età dada del Papa Pio XI, che l'era sò amis. Del 1923 al 1943 el sarà architet de la Santa Sede e poeu el fa san-Martin in la villa de Triugg, de proprietà di Gesuita e de lu restruturada, indova che 'l moeur poch inanz.

## Oeuvere
### Provincia de Milan

### Provincia de Berghem

### Provincia de Lech

### Provincia de Monscia e de la Brianza

### Provincia de Lissandria

### Provincia de Peser e Urbin

### Provincia de Ancona

## Riferiment
*BeWeb

## Alter proget
Colona del Leon

La **colona del Leon** a l'è un monument de piazza San Babila a Milan, denanz a la gesa omonema.

A l'è una colona in preja con su un leon, che se sa no la soa origin: a l'era deventad un simbol de Porta Renza per una vitoria di milanes che se sa no. Del 1549 el prefet Catian Cota ghe fa fà su 'n pedestall cont anca un test che 'l sostegniva che la statua sora la fuss stada ciapada di venezzian e del 1610 l'è restaverada de l'Antonio Pirovano. Del 1628 el Carlo Serbellon ghe fa fà la colona che la gh'è incoeu, che l'è danegiada in la segonda guerra mondial e restaverada del 1986.

Del 1969 a l'è spostada pussee vers la gesa per i lavorà de la metropolitana: prima l'era pussee vers el center de Cors Venezzia.

## Bibliografia
*A. Caimi, Il leone di Porta Orientale in Milano, in Bollettino della Consulta Archeologica, 1875, pp. 43-51.

## Alter proget
Musee de la machina de scriver

El **Musee de la machina de scriver** a l'è un musee de Milan che 'l gh'ha dent una collezion de machine de scriver.

## Storia e collezzion
A l'è vert del 2006 e 'l gh'ha dent la collezzion de l'Umberto Di Donato, fada su al temp de 200 machine e, al dì d'incoeu, de 1800 toch. Se troeuven anca di modei ben rari o che inn partegnid a di personagg important de la storia italiana e anca di calcolatriss.

## Riferiment
*Museo Milano 

## Ligam de foeura
*Sit ofizzial
Milan War Cemetery

El **Milan War Cemetery** (*Cimiteri de guerra de Milan* in ingles) a l'è un fopon de Milan che gh'è mitud sota 417 soldad di armade del Commonwealth di Nazzion, de che 27 inn stad no identifegad, che hann tolt part a la guerra de liberazzion italiana e che inn mort in la segonda guerra mondial.

A l'è dent al Parch de Trenn e gh'è dent un prad a l'inglesa con di lapid tute istesse, con denanz a l'entrada una cros bianca. La pupart di corp che gh'è dent vegnen no de Milan, che l'è stada ciapada di Liad senza sbarà nanca un colp perchè i partesan l'haveven sgiamò liberada, ma di bande arente de la Lombardia, del Piemont e de l'Emilia-Romagna, ma anca del comun frances de Val-d'Isère.

Se troeuva domà una dona, la  Margaret Fielden, che l'era una fisioterapista del corp medegh morta in combatiment, e du paracrodista italian, che eren di collaborador di Liad, tucc e du sergent de vint agn: el milanes Guido Alessandro Voglino e 'l rovigot Rodolfo Marchiori.

## Riferiment
*189968 - Cimitero militare del Commonwealth di Trenno – Milano

## Alter proget
Valeria de Milan

La **Valeria de Milan** (Milan, secol II - Milan, secol III) a l'è stada una marter romana, venerada 'me santa de tute i Gese che 'l permeten.

De lee se sa propi poch, e per la legenda l'era la mier del Vital de Milan e la mam di Sant Gervas e Protas. El so martiri se cunta che l'è capitad in vuna de do manere: che quand che 'l marid l'è stad copad e lee l'è andada a toeu el corp, l'ha refudad de venerà i divinità romane e per quella reson chi l'hann picada a mort o che l'è stada ciapada di soldad roman, fada morì in del Colossee e poeu mituda sota in d'ona catacomba.

L'è regordada de la gesa catolega el 28 de avril e l'è la patrona de Seregn.

## Riferiment
*Santi e Beati

## Alter proget
Vial Forlanin

El **Vial Forlanin** a l'è un stradon de Milan longh circa 3 km che 'l conliga la cità al reoport de Milan-Linaa e a l'Idroscal de Milan: el fa su, insema al cors de Porta Tosa e a vial Corsega, un conligament del center de Milan a la Tangenzial Est.

Fad su di agn '20 del secol XX e in principi al Michele Bianchi, prim secretari del Partid Nazzional Fassista, vers la fin di agn '30 a l'è dedicad a l'Enrigh Forlanin, pioner de l'aviazzion. Ghe passa sota la linia 4 de la metropolitana de Milan, che 'l serviss cont una stazzion: quella de Repetti.

L'è tirad a man in la canzon *El portava i scarp del tennis* de l'Enzo Jannacci.

## Riferiment
*Serravalle.it

## Alter proget

## Vos corelade
*Parch Forlanin
Gesa di Sant Gervas e Protas (Dom)

La **Gesa di Sant Gervas e Protas** a l'è el Dom de Dom, considerada la gesa pussee importanta de l'Ossola che per quella reson chi gh'ha dad el nom al Paes.

Fada su in del dissegn de incoeu in tra el 1792 e 'l 1798 in su dissegn del Matteo Zucchi, a l'è un monument nazzional italian: per el calà de daner l'è restada senza faciada fina al 1954, quand che el curad e la comunità inn stad boni de fornìlla.

## Riferiment
*Chiese Romaniche e Gotiche

## Alter proget
Tesinell (canal)

El **Tesinell** a l'è un canal artifizzial de la cità metropolitana de Milan nassud del XII secol per reson difensive e doperad poeu per daquà i camp de la zona. Al dì d'incoeu el nass a Biaa del Navili Grand e 'l va dent a la ronsgia Carona in tra Meton e Casiraa Olona, ma un temp el rivava fina a Landrian e ghe andava dent al Lambret.

A Binasch la se biforca e ghe dà origin al Naviliasc.

## Bibliografia
*Enzo Pifferi, Laura Tettamanzi e Emilio Magni, da milano lungo i navigli, Como, Editrice E.P.I., 1987.
Crocefission del Dom de Cremona

La **Crocefission** a l'è un fresch del Pordedon de 920 cm x 1200 cm fad del 1520-1521, che 'l se troeuva in del Dom de Cremona. Sit in la contrafaciada de la Catedral, a l'è in mez a 'na Deposizzion del midem autor e a 'na Resurrezzion del Bernard Gat.

## Bibliografia
*Pierluigi De Vecchi ed Elda Cerchiari, I tempi dell'arte, volume 2, Bompiani, Milano 1999. ISBN 88-451-7212-0
Gesa de Sant Erasm (Legnan)

La **Gesa de Sant Erasm** a l'è una gesa catolega de Legnan, scominciada del 1300 e restaverada del 1490 e del 1677. Dedicada a l'Erasm de Formia, gh'era tacad l'Ospizzi omonem, fondad se pensa del Bonvesin de la Riva e trad sgiò del 1928 per slargà la strada statal 33 del Sempion. Quell temp chi l'ha vist anca un noeuv restaver de la gesa, con la faciada che l'è fada tornà al stil del '300, e del 1939 l'è benedid el noeuv altar magior del Cardinal Schuster.

Part de la soa collezzion artistega a l'è tegnuda in del musee civegh de la cità e in l'ospedal, ma gh'è di bei toch perdud. Incoeu ghe celebren la messa *vetus ordo* cont el rit ambrosian antigh.

## Riferiment
*Articol in su "La Martinella"

## Alter proget

## Vos corelade
*Contrada Sant Erasm
Balbian (Colturan)

**Balbian** a l'è una frazzion de Colturan che ghe viven in 624 (dacc del 2001). A l'è stad un comun autonom fina al 1753, quand che l'è tacad al center principal de la Maria Teresa d'Austria, roba che l'è poeu confermada in la revision territorial del 1757. Sota la Republega Cisalpina el torna autonom del 1801 al 1805.

Al dì d'incoeu a gh'è una gesa parochiala dedicada al San Jacom che l'è in la diocesi de Lod, e l'è vuna di do parochie, insema a quella de Colturan, a stàgh adree al rit roman in la diocesi lodesana.

## Riferiment
*LombardiaBeniCulturali
Gesa de San Protas (Milan, 1933)

La **Gesa de San Protas** a l'è una gesa parochiala de Milan, in tra via Osop e piazzal Bressa, in del Municipi 7: la soa parochia, part del decanad San Sir-Sempion-Verzellina, l'è dent a la zona pastoral I de l'arcidiocesi de Milan.

A l'è stada fada su inscì de servì el noeuv quarter de San Sir che l'era dree a cresser: per quella reson chi del 1931 l'arcidiocesi la crompa un terren e 'l 11 de avril del 1933 l'è consacrada del cardinal Schuster. La ciapa el nom de la veggia Gesa de San Protas *ad monachos*, che l'era stada trada sgiò del 1930.

Dedicada al vescov Protas, a l'è stada progetada in stil razzionalista di fradei Nava: el de foeu a l'è fad cont i quadrei, e la faciada l'è a forma de gabana. Dent a l'è a cros latina e a navada unega.

Gh'è un orghen e un campanin con cinch campane.

## Riferiment
*BeWeB

## Ligam de foeura
*Sit ofizzial 

## Alter proget
Gesa de San Protas (Milan)

La **Gesa de San Protas** (ciamada anca *ad Monachos*) a l'è stada una gesa de Milan in la via cont el midem nom, arenta al Cordus: fada su del VIII secol, per la tradizzion a l'è stada fada su in sui rest del Vital e de la Valeria, che eren i genitor del Gervas e del Protas, e gh'era arent un monester benedetin, che del XI secol a l'è spostad a San Simplizzian: del 1574 la gh'ha havud denter la Confraternita del Santissim Sacrament, voluda del Carlo Borromee.

Propi al temp del Borromee el Pellegrin Tebald gh'ha fad un restaver in stil manerista, e poeu el Federigh gh'ha sgiontad on atrio a do colone: a l'era a navada unega con trè capelle per lat. A l'è stada trada sgiò del 1930 per fà su el palazzi de la Banca Popolar de Noara. El so nom a l'è stad dad a una Gesa a San Sir verta trii agn adree.

## Bibliografia
* Maria Teresa Fiorio, Le chiese di Milano, Milano, Electa, 2006, pg. 154, ISBN 88-370-3763-5.

## Alter proget
Posterla de Sant Ambroeus

La **Posterla de Sant Ambroeus** a l'è vuna di posterle in sui mure medievai de Milan, che la ciapa el nom de la Basilega de Sant Ambroeus che l'è scià arenta.

Quella che la gh'è incoeu la resaliss al 1939 e l'è stada progetada del Gino Chierici: la gh'ha do torr e 'n pass a dobia fornis e per fàlla su inn stad doperad di quadrei ciapad di vegge porte e mur trad sgiò in di secoi, e gh'è anca trè statov de Sant - l'Ambroeus, el Gervas e 'l Protas - che inn stade ciapade del vegg ospedal de Sant Ambroeus.

La sarà restaverada per fà su l'ingress de la fermada Sant Ambroeus de la metropolitana per la linia 4.

L'è chinscì che el Jacom del Vermen l'ha ciapad, per orden del Gian Galeazz Vescont, el Bernabò, con la scusa de un pellegrinagg, e l'ha menad al Castell de Trezz, indova che l'è mort insema ai fioeui Rodolf e Lodovigh, ch'eren andad insema a lu.

## Riferiment
*M4, cambia l’ingresso per la stazione Sant’Ambrogio. Così si riqualifica l’area Pusterla

## Alter proget
Gesa de Sant'Ufemia (Milan)

La **Gesa de Sant'Ufemia** a l'è una basilega de Milan, sita in la piazza omonema.

El nucli de la gesa l'è stad fad su del San Senator intorna al 472, che l'era andad al Concili de Calcedonia insema a l'Abondi de Com e che l'haveva portad indree una reliquia de la Santa. El corp del Senator a l'è stad poeu mitud sota in la basilega. Del secol XV a l'è stada costruida ancamò, fina al restaver che l'ha menad a la forma del dì d'incoeu, fad del 1870 de l'Enrico Terzaghi, che l'ha fad su 'na volta aula central a toeu via i campade che gh'eren prima. A gh'è anca un altar magior fad del Spirito Maria Chiappetta, che l'è stad mudad dopo del Concili Vatican II per trà inanz el tavol.

A fianch a gh'è la veggia Gesa de San Paol, incoeu desconsacrada, e la pupart di oeuvere che gh'era in quella gesa incoeu inn chinscì.

## Riferiment
*BeWeB

## Alter proget
Teater roman de Milan

El **teater roman de Milan** a l'era l'antigh teater de Mediolanum. Fad su al temp de August, a l'è stada la prima gran oeuvera di Roman in la cità, 'me part de un pian per fà di oeuvere in muradura compagne del for: l'è stad doperad 'me teater fina al secol IV o V, quand che cont i edit del Teodos e 'l cresser de poder de la Gesa i sgioeugh e i representazzion a inn fade semper pussee de rari.

A l'è stad doperad poeu di autorità del liber comun per i reunion del Senad de la cità, e 'me la pupart de quell che gh'era a l'è stad destrugad del Barbarossa del 1162. In su quell che ghe restava l'è stada fada su la Gesa de San Vitor di Legnamer, che l'è stada trada sgiò del 1911, ma ghe lassa incoeu el nom a la via.

## Riferiment
*Camera di Commercio

## Alter proget
Valtess

**Valtess** a l'è un quarter de Berghem che fina al 1927 a l'è stacc un comun desperlu e incoeu a l'è stacc spartid de la ministrazzion del comun in du: Valtess-San Colomban, che 'l gh'ha dent la part pioeu granda del vegg quarter, e Valtess-Sant Antone, che l'è tacad al quarter de Valverd.

'N tra 'l 1906 e 'l 1966 a l'era servida de la stazzion con l'istess nom de la ferrovia de la Vall Brembana.

## Riferimencc
*LombardiaBeniCulturali

## Olter progecc

## Vos corelade
*Cesa de San Colomban (Berghem)
For de Milan

El **for de Milan** a l'era el for de Mediolanum, o ben la piazza pussee importanta de Milan al temp di antigh roman, fada su al principi del secol I de l'August e longa circa 160 e larga 55 meter.

Sita in tra el *decuman* (incoeu intorna a Porta Romana) e 'l *cardo*  (incoeu intorna a via Manzon), a gh'era vari edifizzi de gran importanza tant 'me el Capitolium, la Basilega, la Curia, el macellum e la taberna. Lilinscì arent a gh'era anca la zeca de Mediolanum.

Slargad intorna ai secoi II e III, cont el deventà de Milan de capital l'ha perdud importanza in favor del sit del Palazz Imperial e quand che l'ha perdud el status de capital l'è stad svujad de tusscoss: se guarnen di so repert archeologegh a la Biblioteca Ambrosiana e sota la Gesa de San Sepolcher.

## Bibliografia
*Alberto Bacchetta, I luoghi di culto e gli spazi della politica, in Matteo Cadario (a cura di), Lombardia romana. Arte e architettura, Milano, Skira, 2008, ISBN 9788861308565.
Statua del Ceser Becaria

La **statua del Ceser Becaria** a l'è un monument dedicad al filosof e giurista lombard mituda al center de la piazza omonema.

Fada in marmor del Giuseppe Grandi del 1871, a l'è stada mituda dent del 1913 al Palazz di Sedes Arma perchè l'era dree a ruvinàss e l'è stada sostituida de 'na cobia in bronz.

A l'è stada mituda sia per celebrà l'abolizzion ordinaria de la pena de mort in del Regn d'Italia che per el centenari del volum Dei delitti e delle pene.

## Bibliografia
*Rendiconto morale ed economico del comitato, in Cesare Beccaria e l'abolizione della pena di morte, Milano, 1872.

## Alter proget

## Vos corelade
*Monument al Ceser Becaria
Palazz (Milan)

El **Palazz** a l'è stad el brovet noeuv de Milan, doperad inscì del 1251 al 1786, e sit in la piazza di Mercant, arent a la lobia di Oeus.

Milan el gh'ha havud trii brovet: quell vegg, che incoeu l'è Palazz de Cort, doperad fina al 1251; quell noeuv, che l'è el Palazz, e quell noeuv novent, incoeu Palazz Carmagnoeula, doperad fina al 1861 quand che i ofizzi del comun inn menad a Palazz Marin.

Fad su del secol XIII, l'Oldrad de Dresan gh'ha fad fà su un pian pusse e in l'età de Mez se tegniva dent el Carrocc de la cità. L'è restad inscì fina al 1773 quand che la Maria Teresa d'Austria l'ha fad volzà ancamò de un pian del Franzesch Cros e l'è doperad 'me sed de la ministrazzion regionala del Stat. Intorna ai agn '80 del secol XX el s'è parlad de trà sgiò el pian teresian, che l'era vist 'me contrari al stil medieval de l'edifizzi, in del vesser neoclassegh, e 'n ris'c per la stabilità de la strutura, ma grazzia al lavorà del Marco Dezzi Bardeschi a l'è tegnud in pè inscì 'me l'era.

## Riferiment
*LombardiaBeniCulturali

## Alter proget

## Vos corelade
*Madona del Palazz (Bramantin)
Pietà Rondanini

La **Pietà Rondanini** a l'è una statua de marmor del Michelangelo Buonarroti fada del 1552-1553 e lavorada ancamò del 1555 al 1564: incoeu l'è guarnada in di Musee del Castell Sforzesch a Milan, in del vegg ospedal spagnoeul.

Se dis che l'è stada la darrera oeuvera del Michelangelo, che gh'ha lavorad fina a poch dì prima de la mort, e che 'l voleva havégh una *Pietà* de meter in su la soa tomba: la prima, ciamada *[[Pietà Bandini]]*, la s'è s'cepada per la grama qualità del marmor e lu, pien de rabia, l'ha ciapada a colp de martell inscì de destrugàlla ma l'è stad no bon, donca l'ha lassada minga completa.

Quella statua chi l'è donca prima tegnuda in d'una botega romana, poeu crompada di Rondiniani che la lassen a Palazz Rondinini, a Roma. La resta lilinscì fina al 2015, anca se l'è crompada del comun de Milan del 1952, per volontà de la Fernanda Wittgens, inscì che la deventass part di collezzion civeghe: dopo de 'n restaver del 2015 a l'è menada in la capital ambrosiana.

## Bibliografia
*Claudio Salsi (a cura di), Michelangelo. La Pietà Rondanini nell'Ospedale spagnolo del Castello Sforzesco, Milano, Officina Libraria, 2015, ISBN 978-88-97737-69-8.

## Alter proget
Basilega de San Michel Magior

La **Basilega de San Michel Magior** a l'è una gesa in stil romanegh lombard de Pavia, vista 'me vuna di pussee belle in quell stil la. Fada su per la prima voeulta del secol VII, al temp di lombard antigh, a l'è stada costruida ancamò di secoi XI e XII.

L'ha ciapad el nom de *Magior* per spartìlla de una gesa noeuva che l'era stada fada su apena foeura di mure de Pavia e l'è stada la gesa palatina del Palazz Real di lombard, che di rest inn stad trovad sota e l'era mituda in su la prima moneda coniada de lor. La gesa la brusa del 1004 e l'è donca fada su ancamò, cont un lavorà fornid per el 1130, cont un interruzzion per el gran terramot del 1117.

Lilinscì inn stad incoronad Re d'Italia el Berengari I, el Guid de Spoleto, el Lodovigh III, el Rodolf III de Borgogna, l'Ugh de Provenza, el Berengari II d'Ivreja, l'Arduin, l'Enrigh II e infin el Barbarossa. Quand che el Gian Galeazz Vescont l'è stad fad Duca de Milan l'ha volud festegià in la basilega e l'ha fad su la contea de Pavia, reservada a l'ered al trono, e l'ha fad guarnà el so coeur, dopo mort, lilinscì, menter el corp l'è stad mitud sota a la Certosa de Pavia.

Parochia, storegament i so gese sussidiarie eren la Gesa de San Marin, la Gesa de San Giovann in Borgh, la Gesa de San Peder, la Gesa de San Luca e quella de Sant Antoni.

Dent inn guarnade oeuvere compagne de la cros de la badessa Raingarda, 'n altar del Giovannin di Grass e vari quader, fresch e scolture del Gustin de Vaver, de l'Isep Sala, del Guglielmo Caccia e del Peder de Peder, se troeuven anca varie reliquie. Del 1968 a gh'è stada trovada una tomba a la capucina sota, e i so rest inn stad menad in di musee del Castell Vescontee. Gh'è anca el tesor che ghe partegniva  a la Gesa de San Martin.

## Ligam de foeura
*Sit ofizzial

## Alter proget

## Vos corelade
*Cult de San Michell in tra i Lombard antigh
Vissenz Civercc

El **Vissenz Civercc** (Crema, 1470 circa - Crema, 1544) a l'è stad un pitor lombard, ativ soratut in tra la soa cità natal e Bressa: i so oeuvere, insema a quelle del Florian Ferramola, a inn retegnude quelle che hann menad del stil del Fopa a quell pussee noeuv del Moret e del Giovann Ironem Savold.

Ispirad del Bergognon, del Bramantin e, in general, di stil milanes e lombard del so temp, l'heva anca studiad di stampe nordeghe: l'è regordad per di lavorà in del Dom de Crema, in la Gesa de San Lissander, de San Barnaba e de San Giovann a Bressa. I so oeuvere inn guarnade in di Musee civegh de Crema, in la National Gallery of Art, in del Kaiser Friedrich Museum e in di pinacoteche Tosio Martinengo e de Brera.

## Riferiment
*Treccani

## Alter proget
Via Dant (Milan)

La **via Dant** a l'è una strada de Milan che la conliga el Cordus con largh Carioeul e donca el Castell Sforzesch, verta del 1888 'me part di renoeuvament del center de la cità volud del pian Berut.

El gh'haveva de vesser un continov ideal del Cors Sempion vers sud, cont i pian originai che voleven trà sgiò el Castell che inveci l'è stad guarnad, del 1889 el comun l'ha organizad un concors edilizzi e a mità di agn '50 del '900 l'è sarrada su per i lavorà de la metropolitana de Milan: quella roba chi l'ha fad toeu via i binari del tram che gh'era prima. Del 1996 a l'è pedonalizada del March Formentin e incoeu l'è vuna di vie comerciai pussee importante de Milan.

In su la via se troeuva Palazz Carmagnoeula, che l'è stad el darrer brovet de la cità, e gh'era la Gesa de San Nazar in Prejasanta.

## Biografia
* Maurizio Grandi e Attilio Pracchi, Milano. Guida all'architettura moderna, Bologna, Zanichelli, 1998 [1980], ISBN 88-08-05210-9.

## Alter proget
Pilaster (mont)

El **Pilaster** a l'è una scima de 1'823 m.s.n.m del grup di Grigne, in tra la Vallsasna e la Vall d'Isen, de che l'è el pont pussee volt.

## Bibliografia
*    Carta turistica Kompass - Lago di Como Lago di Lugano 1:50000 - ISBN 3870510986

## Alter proget
Piazza di Erbe (Mantoa)

La **piazza di Erbe** a l'è la piazza pussee important de Mantoa, nassuda in l'età de Mez, quand che la cità l'ha tacad a slargàss oltra i limit roman del volton de San Peder.

In la piazza se troeuven la Torr Noeuva, el Palazz del Podestà, la Torr de l'Orelogg, la Rotonda de San Lorenz, el Palazz de la Reson e la Cà del Mercant. Arent a gh'è anca la Basilega de Sant Andreja.

## Bibliografia
*Roberto Brunelli, Piazze e strade di Mantova, percorsi tra arte, storia e leggenda, Tre Lune editrice, Mantova, 1999.

## Alter proget

## Vos corelade
*Piazza Sordell
Lazaret de Milan

El **Lazaret de Milan** a l'era el sit che se meteven i malad in di epidemie, fad su foeura de Porta Renza in tra la fin del '400 e 'l principi del '500 'me un quadrilater de 378 m per 370 m, contornad de quelle che incoeu inn via Lazaret, via san Grigoeu, vial Vitori Veneto e Cors Buenos Aires.

Un sit per i malad a l'era stad sgiamò pensad sota la Republega Ambrosiana, prima a Cusagh e poeu arent a la Gesa de San Barnaba a Porta Tosa, desgià che prima eren tegnud al Castell de Porta Giovia. A l'è stad poeu insubid a Carsenzagh, in su la Martesana, inscì de podèi portà via aqua: el proget, anca se ghe piaseva no a quei che viveven lilinscì, a l'è stad aprovad del Consili del Duca, ma a l'è stad no fad su, se pensa perchè ghe calaven i daner.

Infin, dopo la pesta del 1485, el cont Galeot Bevlaqua ghe lassa di proprietà del barba apena mort a l'Ospedal Magior, inscì che deventen un ricover per quei con la pesta: 'sti proprietà eren arente a la Gesa de San Grigoeu e del 1488 i lavorà de la strutura, dedicata a la Madona de la Sanità, inn dad al Lazar Palazz, e la scomincia del 1497 e per i prim agn del secol adree a l'è fornida cont i detaj.

Quand che i peste fornissen del 1632 a l'è netad e dad indree a l'Ospedal, che 'l dopera prima 'me scoeula de veterinaria, poeu 'me sit militar e poeu 'me cà de lavorà per i pover: del 1797 a l'è espropriad de la Ministrazzion generala de la Lombardia, e l'è doperad 'me piazza: del 1812, pien de dagn, el torna a l'Ospedal, che 'l dà a vari professionista in ficc. Del 1861 la part a Nord a l'è tajada inscì de fà passà el viadot per la Stazzion Centrala e del 1881 el terren a l'è vendud: l'ann adree a l'è trad sgiò, inscì de fà su di noeuv palazz. L'è restada, per volontà del governo, in pè una part piscinina, che incoeu l'è doperada del Sant Sinod de Milan per la Gesa di Sant Nicola e Ambroeus.

## Riferiment
*LombardiaBeniCulturali

## Alter proget

## Vos corelade
*Gesa de San Carlo al Lazaret